Man sterf ná wrede kapingArgieffoto: Nico Strydom ŉ Man is dood en sy vriend ernstig beseer nadat hul voertuig in Lydenburg, Mpumalanga, gekaap is. Brig. Leonard Hlathi, woordvoerder van die polisie, het gesê polisiebeamptes is vroeg Sondagoggend na ŉ Shell-vulstasie langs ŉ winkelkompleks ontbied. Met hul aankoms het twee veiligheidswagte hulle geneem na waar ŉ man op die grond erg lê en bloei het. “Terwyl hulle ŉ ambulans ontbied het, is hulle in kennis gestel van nog ŉ man wat erg bloei.” Volgens Hlathi het die man ook erg uit sy mond gebloei en kon nie praat nie. “Die beamptes het vir hom ŉ pen en papier gegee. Hy het sy naam geskryf en genoem dat sy VW Golf 1.6 deur twee onbekende mans gekaap is. Hy het gesê die ander beseerde man was saam met hom ten tyde van die voorval.” Die kaping het glo naby aan die vulstasie plaasgevind. Dit is nog onduidelik of die slagoffers self tot by die vulstasie gekom het of daar afgelaai is. Die ambulans het kort hierna op die toneel aangekom. “Die man wat eerste deur beamptes op die toneel gevind is, het egter reeds aan sy beserings beswyk. Die ander man is na ŉ nabygeleë hospitaal gehaas.” Volgens Hlathi is die VW Golf intussen in Machadodorp voorgekeer. Twee verdagtes, onderskeidelik 19 en 27 jaar oud, is in hegtenis geneem. “Daar was oral bloedkolle in die motor asook ŉ vuurwapen wat glo vir die pleeg van die misdaad gebruik is.” Hlathi het gesê die verdagte in wie se besit dit gevind is, was vermoedelik die een wat die twee slagoffers geskiet het. Die verdagtes sal waarskynlik vandag in die Lydenburg-landdroshof verskyn op aanklag van moord, poging tot moord en die besit van ŉ ongelisensieerde vuurwapen en ammunisie.